Hibernians kellhom jitħabtu Minn Cristian Muscat – ritratt: Domnic Borg Zejtun C………………2 Hibernians……………3 Hibernians ħallew għall-aħħar biex għelbu lil Zejtun Corinthians bl-iskor ta' 3-2 fejn kellhom jitħabtu bil-Corinthians iżommu l-pass mal-avversarji għall-ħinijiet twal. Dan wara li l-Pawlisti kellhom vantaġġ ta' żewġ goals fi spazju ta' tliet minuti kmieni fil-partita jisfuma fix-xejn hekk kif Zejtun ġabu l-iskor indaqs ukoll b'żewġ goals f'temp ta' tliet minuti lejn tmiem l-ewwel taqsima. Kellu jkun penalty lejn it-tmiem mogħti minn Jake Grech li ta tliet punti prezzjużi lill-Pawlisti u s-sitt riżultat pożittiv infila għalihom. Min-naħa l-oħra din kienet it-tieni telfa konsekuttiva għal Zejtun wara telfa oħra bi skor strett, din id-darba ta' 2-1 kontra Gzira United. Il-Pawlisti fetħu l-iskor fit-13-il minuta meta SHOLA SHODIYA HARUNA rċieva assist mingħand Jake Grech fuq il-lemin u permezz ta' xutt fil-baxx għeleb lill-goalkeeper tal-Corinthians, Ibrahim Kone, li min-naħa tiegħu kellu ħarġa erratika. Tliet minuti biss wara, huma rduppjaw meta JURGEN DEGABRIELE approfitta minn daqqa ta' ras b'lura ta' Edward Herrera fuq ix-xellug u permezz ta' lob delizzjuż tefa' l-ballun fix-xibka. Madankollu, fis-36 minuta, Zejtun naqqsu l-margni tal-iskor meta KEMAR DAVID REID twaqqa' fil-kaxxa mid-difensur ta' Hibernians, Leandro Almeida Da Silva, biex mill-11-il metru l-istess player ma żbaljax. Ħames minuti minn tmiem l-ewwel taqsima, Zejtun kisbu d-draw meta l-captain Adrian Carabott serva lil RAFAEL DE FEX b'dan jiġbed lejn pożizzjoni iktar ċentrali qabel ma għeleb lill-goalkeeper, Matthew Calleja Cremona, permezz ta' xutt minn tarf il-kaxxa. Fil-ftuħ tat-tieni taqsima, Hibernians ħarġu ferm aggressivi u fil-55 minuta daqqa ta' ras mill-viċin ta' Jose Wilkson Teixeira għaddiet barra. Sitt minuti wara, l-istess player kellu xutt sabiħ li ġie mdawwar f'corner b'diffikultá minn Ibrahim Kone. Jose Wilkson Teixeira beda jirriżulta bħala theddida kontinwa għad-difiża tal-Corinthians u fis-66 minuta, huwa kellu xutt ieħor li reġa' ħareġ l-aħjar ta' Ibrahim Kone li dawwar f'corner b'diffikultá. B'azzjoni wara l-oħra, fit-83 minuta, Hibernians, rebħu penalty meta Gabriel Izquier Artiles twaqqa' fil-kaxxa, biex mill-11-il metru JAKE GRECH ma żbaljax. RABA' UFFIĊJAL: Emanuel Grech PLAYER TAL-LOGĦBA: Rafael De Fex (Z)